王安石
韩持国从富并州辟
韩侯冰玉人，不可尘土杂。
官虽众俊後，名字久訇磕。
并州天下望，抚士威爱惬。
千金弃不惜，宾客常满合。
遥闻余风高，为子置一榻。
亲交西门饯，百马骄杂遝。
子材宜用世，谈者为呜唈。
矧今名主人，气力足呵欱。
推贤为时辅，势若朽易拉。
会当荐还朝，立子在阊阖。
惜哉秣骐骥，赋以升龠合。
咨予栖栖者，气象已摧塌。
他年佐方州，说将尚不纳。
况於声势尊，岂易取酬答。
有如持寸莛，未足撼鞺鞳。
顾於山水闲，意愿多所合。
匡庐与韶石，少小已尝蹋。
风游会稽春，雪宿天柱腊。
淮湖江海上，惯食虾蟹蛤。
西南穷岷嶓，东北尽济漯。
身虽未尝历，魂梦已稠沓。
荆溪最所爱，映烛多庙塔。
溪果点丹漆，溪花团绣罨。
扁舟信所过，行不废樽榼。
一从舍之去，霜雪行满颌。
思之不能寐，蹙若虻蚋噆。
方将筑其滨，毕景谢噂嗒。
安能孤此意，颠倒就衰飒。
唯子余所向，嗜好比鹣鲽。
何时归相过，游屐尚可蜡。